जयपुर में आपकी चिंता थी कि अखि़र ऐसा क्यों हो रहा है कि हमारी व्यवस्था में उस आम-जन की तो कोई बात ही नहीं सुनता, जो बहुत-कुछ जानता है और उन सामर्थ्यवान की सब सुनते हैं, जिन्हें रत्ती भर भी समझ नहीं है? आपने खुद ही जवाब दिया था कि ऐसा इसलिए होता है कि हम ज्ञान की क़द्र करते ही नहीं हैं और यही हमारी त्रासदी है। फिर आपने कहा कि हमारी सारी सार्वजनिक व्यवस्थाएं–प्रशासनिक, न्यायिक, शैक्षणिक, राजनीतिक–समझदार लोगों को परे रखने के हिसाब से रची गई हैं, औसत से कम दर्जे की समझ रखने वाले जुगाड़ू लोगों को प्रोत्साहित करने के लिए संरचित हैं और इन व्यवस्थाओं के दरवाज़े बाकियों के लिए पूरी तरह बंद हैं। आपको इस बात का मलाल था कि गहरी दृष्टि रखने वालों की आवाज़ जुगाड़ुओं के शोर में दब जाती है और हम अपने साथियों की सकारात्मक उपयोगिता पर ध्यान नहीं देते हैं। आपने इस सबमें बुनियादी बदलाव की ज़रूरत को भी रेखांकित किया था।